Simin Daneshvar

Simin Daneshvar, eller Daneshwar, (persisk: سیمین دانشور; født 28. april 1921 i Shiraz i Iran, død 8. mars 2012) var en iransk forfatter. Hun var særlig kjent for romanen Suvashun , også transkribert som Savushun.

Simin Daneshvar vokste opp i et middelklassehjem og gikk på misjonsskole der hun tidlig lærte engelsk. Senere studerte hun persisk litteratur ved universitetet i Teheran og tok doktorgrad. Hun arbeidet for Radio Teheran, som direktør for utenlandsnyheter, og arbeidet også som journalist og oversetter av engelskspråklige romaner, og skrev en rekke noveller. Den første boka, en novellesamling, utkom i 1948. Etter et USA-opphold på to år (1952–54) arbeidet hun i Teheran i tjue år som dosent i kunsthistorie. Hun var gift med forfatteren Jalal Al-e Ahmad, en ledende iransk intellektuell.

Savushun/Suvashun (سووشون) ble utgitt første gang i 1969 og ble hennes gjennombrudd som forfatter. Dette er den første romanen skrevet av en kvinne i Iran, en klassiker og bestselger som i senere år er blitt oversatt til en rekke nye språk. Denne romanen er hovedverket til Simin Daneshvar, trykket i 16 opplag og en av de mest leste persiske romaner noensinne. Den norske utgaven av romanen har fått tittelen En familie fra Shiraz og er oversatt av Nina Zandjani (2007).

Simin Daneshvar utga i tillegg i alt 36 noveller.

I 1979, under den iranske revolusjon, ble hun permittert fra sin stilling ved universitetet i Teheran.

Referanser

 Kilder 
 Nina Zandjani. «Oversetterens etterord» I: En familie fra Shiraz, Gyldendal, 2007. ISBN 9788205355392
 mage.com biografi  

Kategori:Iranske forfattere
Kategori:Persiskspråklige forfattere
Kategori:Personer fra Shiraz
Kategori:Iranistikk